夜闌
作者：白玉蟾
朝代：宋

paragraphs: 試問今宵月，今夕何爽約。
遂令山中人，倚戶守寂寞。
上界足官府，天門有關鑰。
雲鎖烏鵲橋，風把鳳凰閣。
蟾吞不夜天，兔搗長生藥。
否則廣寒君，尚或事梳掠。
如何二鼓去，桂影更不作。
幽人惟太息，遠趣在碧落。
伊本不窈窕，我非業諧謔。
如此良夜何，不飲何時樂。
悠然舉大白，清嘯散萬壑。
那有揚州鶴，那有揚州鶴。